Ajourføring af listen over opholdstilladelser, jf. artikel 2, nr. 16, i Europa-Parlamentets og Rådets forordning (EU) 2016/399 om indførelse af en EU-kodeks for personers grænsepassage (Schengengrænsekodeks) (1)

(2019/C 46/05)

Offentliggørelsen af listen over opholdstilladelser som omhandlet i artikel 2, nr. 16, i Europa-Parlamentets og Rådets forordning (EU) 2016/399 af 9. marts 2016 om indførelse af en EU-kodeks for personers grænsepassage (Schengengrænsekodeks) (2), er baseret på de oplysninger, medlemsstaterne indberetter til Kommissionen i overensstemmelse med artikel 39 i Schengengrænsekodeksen.

Ud over de oplysninger, der offentliggøres i Den Europæiske Unions Tidende, findes der på webstedet for Generaldirektoratet for Migration og Indre Anliggender oplysninger, der ajourføres hver måned.

RUMÆNIEN

Erstatter den liste, der er offentliggjort i EUT C 77 af 15.3.2014

LISTE OVER OPHOLDSTILLADELSER UDSTEDT AF MEDLEMSSTATERNE

I. Opholdstilladelser, der udstedes i henhold til den ensartede udformning, der er fastsat i Rådets forordning (EF) nr. 1030/2002, som ændret

1. PERMIS DE ȘEDERE PE TERMEN LUNG (længerevarende opholdstilladelse)

Dette dokument fremstilles af det nationale trykkeri »Imprimeria Națională S.A.« Den længerevarende opholdstilladelse er et identitetskort, der udstedes til personer, der har erhvervet ret til et længerevarende ophold, for en periode på ti år (for udlændinge, der er familiemedlemmer til rumænske statsborgere), og til andre kategorier af udlændinge for en periode på fem år.

På længerevarende opholdstilladelser, der udstedes til personer med ret til længerevarende ophold, fordi de tidligere havde et blåt EU-kort, anføres det, at indehaveren er »Fost posesor de Carte albastră a UE« (tidligere indehaver af det blå EU-kort).

På længerevarende opholdstilladelser, der udstedes til personer med international beskyttelse i Rumænien, anføres »Protecţie internaţională acordată de RO la [data]« (international beskyttelse ydet af Rumænien den [dato]).

2. PERMIS DE ȘEDERE TEMPORARĂ (Midlertidig opholdstilladelse)

Dette dokument fremstilles af Imprieria Naţională. Det er gyldigt i ét til fem år afhængigt af, til hvilket formål det udstedes. Det er et identitetskort, der udstedes til udlændinge, der er blevet indrømmet opholdstilladelse, eller hvis opholdsret er blevet forlænget, eller til udlændinge med international beskyttelse. Det gælder i tre år for personer med flygtningestatus og to år for personer med subsidiær beskyttelsesstatus.

Under »tipul permisului« (opholdstype) anføres på disse opholdstilladelser »Permis de ședere temporară« (midlertidig opholdstilladelse) og under »Observaţii« (bemærkninger) formålet med opholdet som følger: »ctivități economice« (økonomiske aktiviteter), »ctivități profesionale« (erhvervsaktiviteter), »ctivități comerciale« (handelsaktiviteter), »studii (doctorand/elev/masterand/resident/specializare/student/student an pregătitor)« (studier (Ph.d.-studerende/elev/masterstuderende/specialuddannelse (medicinstuderende)/specialisering/studerende/studerende i det forberedende studieår)), »alte calități studii — absolvent« (anden studierelatet status — nyuddannet), »reîntregirea familiei« (familiesammenføring), »activități religioase« (religiøse aktiviteter), »activități de cercetare științifică« (forskningsaktiviteter), »alte scopuri (tratament medical/administrator/formare profesională/voluntariat//apatrid de origine română)« (andre formål (medicinsk behandling/administrator/erhvervsuddannelse/voluntør/statsløs person med rumænsk oprindelse)), efterfulgt af et personligt identitetsnummer.

Under »bemærkninger« kan der også anføres »drept de muncă« (ret til at arbejde), hvis indehaveren af opholdstilladelsen har ret til at arbejde inden for Rumæniens område.

Hvis der er tale om dokumenter, der udstedes til udlændinge, som er blevet indrømmet en form for international beskyttelse i Rumænien, kan opholdets formål anføres under »Observatii« (bemærkninger) som »Refugiat« (flygtning) — gyldig i tre år — eller »Protectie subsidiara« (subsidiær beskyttelse) — gyldig i to år efterfulgt af et personligt identitetsnummer.

3. CARTEA ALBASTRA A UE (det blå EU-kort) — jf. direktiv 2009/50

Dette dokument fremstilles af Imprimeria Naţională. Det er et identitetskort, der er gyldigt i op til to år, og som udstedes til udlændinge, hvis ret til midlertidigt ophold er blevet forlænget med henblik på arbejde som højtkvalificeret arbejdskraft, eller som har fået denne ret uden pligt til at opnå visum. Under »tipul de permis« (opholdstype) anføres »carte albastră a UE« (det blå EU-kort), og under »Observații« (bemærkninger) anføres »înalt calificat« (højt kvalificeret) og »drept de muncă« (ret til at arbejde). Dokumentet udgør attestation for udlændinges ret til ophold og arbejde på Rumæniens område som højt kvalificeret arbejdstager.

4. PERMIS UNIC (kombineret tilladelse)

Et identitetskort, der udstedes til udlændinge af generalinspektoratet for immigration, som udgør attestation for retten til at opholde sig og arbejde på Rumæniens område.

For udlændinge med ret til midlertidigt ophold med henblik på at arbejde under »Tipul de permis« (opholdstype) anføres »permis unic« (kombineret tilladelse) og under »observații« (bemærkninger) anføres »drept de muncă« (ret til at arbejde) (herudover, vedrørende sæsonarbejdere, anføres »sezonier« (sæsonarbejder)).

5. PERMIS DE ȘEDERE ÎN SCOP DE DETAȘARE (opholdstilladelse med henblik på udstationering)

Dette identitetskort udstedes af generalinspektoratet for immigration til udlændinge, hvis ret til midlertidigt ophold er blevet forlænget med henblik på udstationering, eller som er blevet indrømmet denne ret uden pligt til at opnå visum. Kortet udgør attestation for ret til ophold og arbejde på Rumæniens område med henblik på udstationering.

Opholdsretten forlænges for en periode på op til et år inden for en periode på fem år fra datoen for indgivelse af en ansøgning om forlængelse af opholdsretten.

I tilfælde af udlændinge med ret til midlertidigt ophold med henblik på udstationering anføres der under »tipul de permis« (tilladelsens type) »permis de ședere în scop de detașare« (opholdstilladelse med henblik på udstationering) og »drept de muncă« (ret til at arbejde).

Denne opholdstilladelse udstedes til udlændinge, der har opnået opholdsret med henblik på udstationering som virksomhedsinternt udstationerede; under »tipul de permis« (opholdstype) anføres »permis ICT« (tilladelse til virksomhedsinternt udstationerede), og under »observații« (bemærkninger) anføres »drept de muncă« (ret til at arbejde) med tilføjelsen »ICT«.

På opholdstilladelser, der udstedes til udlændige med ret til ophold med henblik på langvarig udstationering som virksomhedsinternt udstationerede, anføres under »tipul de permis« (opholdstype) »permis mobile ICT« (tilladelse til mobilitet som virksomhedsinternt udstationeret), og under »observații« (bemærkninger) anføres »drept de muncă« (ret til at arbejde) med tilføjelsen »mobile ICT« (mobilitet som virksomhedsinternt udstationeret).

II. Opholdskort (registreringsbevis/opholdskort) udstedt i henhold til direktiv 2004/38/EF (ikke-ensartet udformning)

1. CERTIFICAT DE ÎNREGISTRARE (registreringsbevis)

Dette dokument, der er trykt på den ene side på forfalskningsbeskyttet papir, udstedes til borgere i Den Europæiske Unions eller Det Europæiske Økonomiske Samarbejdsområdes medlemsstater og til borgere i Det Schweiziske Forbund med ret til ophold i Rumænien i over tre måneder.

Det er gyldigt i fem år fra udstedelsesdatoen. Efter anmodning kan registreringsbeviset udstedes for en periode på under fem år, men ikke mindre end ét år.

2. CARTE DE REZIDENȚĂ PENTRU MEMBRUL DE FAMILIE AL UNUI CETĂȚEAN AL UNIUNII (opholdskort for familiemedlemmer til unionsborgere)

Dette dokument i kortformat (trykt på den ene side) udstedes til udlændinge, der er familiemedlemmer til borgere i en af Den Europæiske Unions eller Det Europæiske Økonomiske Samarbejdsområdes medlemsstater, og som har ret til ophold i Rumænien i en periode på mere end tre måneder.

Opholdskortet er gyldigt i op til fem år fra udstedelsesdatoen, men ikke længere end opholdsperioden for den unionsborger, som indehaveren er i familie med.

3. CARTE DE REZIDENȚĂ PENTRU MEMBRUL DE FAMILIE AL UNUI CETĂȚEAN AL CONFEDERAȚIEI ELVEȚIENE (Opholdskort til et familiemedlem til en borger i Det Schweiziske Forbund)

Dette dokument i kortformat (trykt på den ene side) udstedes til familiemedlemmer til borgere i Det Schweiziske Forbund, der har ret til ophold i Rumænien i mere end tre måneder.

Opholdskortet er gyldigt i op til fem år fra udstedelsesdatoen men ikke længere end opholdsperioden for den borger fra Det Schweiziske Forbund, som indehaveren er i familie med.

4. CARTE DE REZIDENȚĂ PERMANENTĂ (tidsubegrænset opholdskort)

Dette dokument i kortformat (trykt på den ene side) udstedes til borgere i Den Europæiske Unions eller Det Europæiske Økonomiske Samarbejdsområdes medlemsstater, der har ret til tidsubegrænset ophold i Rumænien.

Det er gyldigt i en periode på ti år, undtagen når det udstedes til personer i alderen op til 14 år; i så tilfælde er det gyldigt i fem år fra udstedelsesdatoen.

5. CARTE DE REZIDENȚĂ PERMANENTĂ PENTRU MEMBRUL DE FAMILIE AL UNUI CETĂȚEAN AL UNIUNII (tidsubegrænset opholdskort til en unionsborgers familiemedlem)

Dette dokument i kortformat (trykt på den ene side) udstedes til udlændinge, der er familiemedlemmer til borgere i Den Europæiske Unions eller Det Europæiske Økonomiske Samarbejdsområdes medlemsstater med ret til tidsubegrænset ophold i Rumænien.

Det er gyldigt i en periode på ti år, undtagen når det udstedes til personer i alderen op til 14 år; i så tilfælde er det gyldigt i fem år fra udstedelsesdatoen.

6. CARTE DE REZIDENȚĂ PERMANENTĂ PENTRU MEMBRUL DE FAMILIE AL UNUI CETĂȚEAN AL CONFEDERAȚIEI ELVEȚIENE (tidsubegrænset opholdskort til et familiemedlem til en borger i Det Schweiziske Forbund)

Dette dokument (trykt på den ene side) udstedes til udlændinge, der er familiemedlemmer til borgere i Det Schweiziske Forbund, som har ret til tidsubegrænset ophold i Rumænien.

Det er gyldigt i en periode på ti år, undtagen når det udstedes til personer i alderen op til 14 år; i så tilfælde er det gyldigt i fem år fra udstedelsesdatoen.

Fortegnelse over tidligere publikationer

(1) Se listen over oplysninger, der tidligere er offentliggjort, nederst i denne ajourføring.

(2) EUT L 77 af 23.3.2016, s. 1.